Title: พระราชกฤษฎีกาจัดตั้งเทศบาลเมืองตราด จังหวัดตราด

พระราชกฤษฎีกา
จัดตั้งเทศบาลเมืองตราด
จังหวัดตราด
พุทธศักราช ๒๔๗๘

ในพระปรมาภิไธยสมเด็จพระเจ้าอยู่หัวอานันทมหิดล
คณะผู้สำเร็จราชการแทนพระองค์
(ตามประกาศประธานสภาผู้แทนราษฎร
ลงวันที่ ๒๐
สิงหาคม พุทธศักราช ๒๔๗๘)
น.อ.
อาทิตย์ทิพอาภา ร.น.
เจ้าพระยายมราช
พล.อ. เจ้าพระยาพิชเยนทรโยธิน
ตราไว้ ณ วันที่
๗ ธันวาคม พุทธศักราช ๒๔๗๘
เป็นปีที่ ๒
ในรัชกาลปัจจุบัน

โดยที่เห็นสมควรจัดเขตชุมนุมชนซึ่งมีสภาพเป็นสุขาภิบาลเมืองตราด
ให้มีฐานะเป็นเทศบาลเมือง

คณะผู้สำเร็จราชการแทนพระองค์ในพระปรมาภิไธยสมเด็จพระเจ้าอยู่หัว
อาศัยอำนาจตามความในมาตรา ๔๒ วรรค ๑ และวรรค ๓ แห่งพระราชบัญญัติจัดระเบียบเทศบาล พ.ศ.
๒๔๗๖ จึงให้ตราพระราชกฤษฎีกาขึ้นไว้ ดังต่อไปนี้

มาตรา ๑  พระราชกฤษฎีกานี้ให้เรียกว่า พระราชกฤษฎีกาจัดตั้งเทศบาลเมืองตราด
จังหวัดตราด พุทธศักราช ๒๔๗๘

มาตรา ๒[๑]  ให้ใช้พระราชกฤษฎีกานี้ตั้งแต่วันประกาศในราชกิจจานุเบกษาเป็นต้นไป

มาตรา ๓ 
ให้จัดเขตชุมนุมชนในบรรดาตำบลอันเป็นที่ตั้งศาลาว่าการจังหวัดตราด
ตามเขตที่กำหนดไว้ในมาตรา ๔ ขึ้นเป็นเมือง มีฐานะเป็นเทศบาลเมือง มีนามว่า เทศบาลเมืองตราด
จังหวัดตราด

มาตรา ๔  ให้กำหนดเขตเทศบาลเมืองตราด จังหวัดตราด
ไว้ดังนี้ คือ 
ด้านเหนือ
ตั้งแต่หลักเขตที่ ๑ ต้นทางเดินวัดกลางด้านเหนือตรงไปทางทิศตะวันออกถึงหลักเขตที่
๒ ริมถนนไปตำบลวังแจะฝั่งตะวันตก ข้ามถนนนั้นตัดตรงผ่านทุ่งนาไปยังหลักเขตที่ ๓
ริมถนนไปท่าเรือจ้างฝั่งเหนือ
ด้านตะวันออก
ตั้งแต่หลักเขตที่ ๓ ข้ามถนนไปท่าเรือจ้างถึงหลักเขตที่ ๔ ระยะห่างจากหลักเขตที่ ๓
นั้น ๕๒๘ เมตร
ด้านใต้
ตั้งแต่หลักเขตที่ ๔ ตัดตรงเป็นมุมฉากผ่านทุ่งนาถึงหลักเขตที่ ๕
ริมแม่น้ำบางพระฝั่งตะวันออก ข้ามแม่น้ำถึงหลักเขตที่ ๖ ริมแม่น้ำบางพระฝั่งตะวันตก
เลียบตามริมแม่น้ำบางพระฝั่งใต้ไปถึงหลักเขตที่ ๗
ริมถนนจะไปอำเภอเกาะช้างฝั่งตะวันออก
ข้ามถนนเลียบตามริมแม่น้ำบางพระฝั่งใต้ถึงหลักเขตที่ ๘ ริมเชิงสะพานเกาะกันเกราตะวันออกเฉียงใต้ข้ามแม่น้ำถึงหลักเขตที่
๙ ตรงริมเชิงสะพานเกาะกันเกราฝั่งเหนือ
ด้านตะวันตก
ตั้งแต่หลักเขตที่ ๙ เลียบริมทางเดินวัดโบสถ์ด้านตะวันตก ไปบรรจบหลักเขตที่ ๑
ดังปรากฏในแผนผังท้ายพระราชกฤษฎีกานี้
ตามเส้นแนวเขตดังกำหนดไว้ในวรรคก่อน
ให้มีหลักย่อยปักไว้เป็นระยะ เพื่อแสดงแนวเขตด้วยตามควร

มาตรา ๕  ที่ดินหรือโรงเรือนสิ่งปลูกสร้างของผู้ใดเหลื่อมล้ำเข้ามาในเส้นเขตที่กำหนดไว้ในมาตรา
๔ แม้แต่ส่วนหนึ่งส่วนใด ให้ถือว่าที่ดินซึ่งติดต่อเป็นผืนเดียวกันนั้น
หรือโรงเรือนสิ่งปลูกสร้างนั้น ๆ อยู่ในเขตเทศบาลเต็มทุกส่วน

มาตรา ๖  ให้โอนบรรดาทรัพย์สินตลอดจนสิทธิและหน้าที่ของสุขาภิบาลเมืองตราด
เป็นของเทศบาลเมืองตราด จังหวัดตราด ตามมาตรา ๖๔ แห่งพระราชบัญญัติจัดระเบียบเทศบาล
พ.ศ. ๒๔๗๖

มาตรา ๗ 
ให้รัฐมนตรีว่าการกระทรวงมหาดไทยมีหน้าที่รักษาการให้เป็นไปตามพระราชกฤษฎีกานี้

ผู้รับสนองพระบรมราชโองการ
(ตามมติคณะรัฐมนตรี)
พระยานิติศาสตร์ไพศาลย์
รัฐมนตรี

[เอกสารแนบท้าย]

๑.
แผนผังเขตเทศบาลเมืองตราด จังหวัดตราด ท้ายพระราชกฤษฎีกาจัดตั้งเทศบาลเมืองตราด
จังหวัดตราด พุทธศักราช ๒๔๗๘

(ดูข้อมูลจากภาพกฎหมาย)

ศรินรัตน์/จัดทำ
๑๖ มีนาคม ๒๕๖๓

อรญา/ตรวจ
๒๐ มีนาคม ๒๕๖๓

[๑] ราชกิจจานุเบกษา
เล่ม ๕๒/-/หน้า ๑๖๖๒/๑๐ ธันวาคม ๒๔๗๘